। रुक्मांगद, भूरि, भूरिश्रवा, सुदक्षिण दृढ़धन्वा, सुषेण, शिबि, सैन्धव जयद्रथ, बाह्निक, चित्रांगद, ये सभी नरेश वहाँ एकत्र हुए थे। बलराम भैया, भैया, दोनों सेनापति, अक्रूर जी, अमात्य, मैं और प्रधुम्न- हम सभी वहाँ थे। बहुसंख्य नरेश इस स्वयंवर के लिए काम्पिल्यनगर में उपस्थित
"युवराज धृष्टद्युम्न ने पांचाल अमात्य और सेनापति के साथ आमन्त्रित नरेशों का स्वागत किया। उसने भगिनी पांचाली के गुण और सौन्दर्य का सरस वर्णन करके स्वयंवर में रखे गये कठिन पण के नियम बताये। पांचालों की कुलदेवी और यज्ञीय देवताओं का स्मरण करके सुमुहूर्त पर मत्स्य-यन्त्र शुरू किया गया। छत से समानान्तर भ्रमण करनेवाले मत्स्य के साथ-साथ आर्यावर्त के कई पराक्रमी राजाओं का भाग्य भी भ्रमण करने लगा ! मत्स्य के साथ-साथ
जलकुण्ड के शान्त जल में उसका प्रतिबिम्ब भी भ्रमण करने लगा । कई नरेश धृष्टद्युम्न के आह्वान को स्वीकार कर, वक्ष फुलाकर अग्रसर हुए। परन्तु पांचालों के भारी शिव-धनुष को उठाते-उठाते ही किसी की दुर्दशा हो गयी, तो किसी की धनुष पर प्रत्यंचा चढ़ाते-चढ़ाते। ऐसे ही एक प्रहर बीत गया । मद्रराज शल्य और जयद्रथ भी असफल रहे। स्वयंवर मण्डप में खुसुर - फुसुर शुरू हो गयी। तभी महाकाय मगधसम्राट् जरासन्ध आसन से उठ खड़ा हुआ। उसके विशाल वक्ष पर विराजित स्वर्णिम राजपदक चमचमा उठे। मण्डप में उपस्थित उसके चेदि और मागध सदस्य तालियों की गड़गड़ाहट में अविरत हर्षघोष करने लगे- 'मगधाधिपति सम्राट् जरासन्ध महाराऽज की ऽ जऽय! गिरिव्रज नरेश अजेय मल्लयोद्धा, श्रेष्ठ धनुर्धर- सम्राट् जरासन्ध ऽ की ऽ जऽय - - जऽय!' कुछ उतावले मागधों ने तो हर्षनाद किया- 'मगध महाराज्ञी देवी याज्ञसेना की ऽ जऽऽयज ऽऽ य!'
"मगधसम्राट् ने उठते-उठते द्वारिकाधीश की ओर अत्यन्त तिरस्कारपूर्ण दृष्टि डाली। मानो वह धृष्टद्युम्न की नहीं, द्वारिकाधीश की भगिनी को ही ब्याहने आया था । और बिना कुछ बोले ही कहना चाहता था - 'मथुरा से पलायन करनेवाले भगोड़े भीरु ग्वाले, देख तेरे समक्ष ही द्रौपदी को कन्धे पर डालकर ले जाता हूँ गिरिव्रज! जलते गोमन्त पर्वत से तो तू भाग निकला, परन्तु इस स्वयंवर के पश्चात् रस्सी से जकड़कर तुझे भी मैं गिरिव्रज ले जाऊँगा।'
"वक्ष तानकर गर्वोद्धत जरासन्ध दनादन पैर पटकता सँकरे मार्ग से शिव-धनुष के पास गया। वीरासन लगाकर, धनुष का मध्य पकड़कर वह भारी शिव-धनुष उसने उठाया। जरासन्ध के पूर्व कोई भी राजा उस धनुष को उठा नहीं सका था, इसलिए भान रहित हुए मागधों ने प्रचण्ड जयनाद से स्वयंवर मण्डप को गुंजायमान कर डाला - 'जय हो ऽ जय हो ऽ'! जरासन्ध ने तूणीर में से एक बाण खींचकर माथे से लगाया । कुलदेवता का स्मरण करके वह बाण प्रत्यंचा पर चढ़ानेवाला ही था कि एकाएक सन्तुलन बिगड़ गया और वह धड़ाम से गिर पड़ा। सारा मण्डप तड़ाक् से उठ खड़ा हुआ। अब जरासन्ध स्वयंवर का पण जीतने ही वाला है, यह सोचकर आँखें विस्फारित कर चक्कर लगाती मछली की ओर देखनेवाले दर्शकगण हताश होकर, भारी-भरकम शिव-धनुष के बोझ के नीचे छटपटाते, एड़ियाँ रगड़नेवाले जरासन्ध की ओर देखने लगे। छियासी राजाओं को कारागृह में डालनेवाले उस घमण्डी सम्राट् को उस प्रचण्ड शिव-धनुष ने विवश कर डाला। ऐसा प्रतीत होने लगा कि एड़ियाँ रगड़ते-रगड़ते अब जरासन्ध मर ही जाएगा।
"इसी समय अंगराज कर्ण आसन से उठ खड़ा हुआ। मुस्कराकर दुर्योधन की ओर देखते हुए वह शिव-धनुष के निकट गया। बड़ी सरलता से उसने अपने विजय-धनुष की भाँति शिव-धनुष को उठाया। जरासन्ध मुक्त हो गया। नीचे पड़े मुकुट को उठाकर उसने अपने सिर पर धारण किया और आँखें फाड़कर उसने कर्ण की ओर देखा, फिर छटपटाता हुआ वह आसन पर जा बैठा। जैसे ही कर्ण ने शिव-धनुष उठाया, 'अंगराज कर्ण कीऽ जयऽ.. की ऽ जयऽऽ!' के नारों से मण्डप गूँज उठा। मैं भी उसकी ओर एकटक देखने लगा । वह हमारे प्रद्युम्न के समान अप्रतिम रूप-सम्पन्न दिख रहा था । कदाचित् मुझे आभास हुआ होगा कि वह भैया के चरणों को ही अनिमिष देख रहा हैं।
"उसने सहज ही बाण प्रत्यंचा पर चढ़ाया। कपोत की भाँति अपनी सुडौल ग्रीवा को घुमाकर वह कुण्ड में फिरते मत्स्य के प्रतिबिम्ब के नेत्र पर ध्यान केन्द्रित करने लगा। सम्पूर्ण स्वयंवर
मण्डप श्वास रोककर उसके लक्ष्यवेध की प्रतीक्षा करने लगा। तभी हाथों में श्वेत कमलों की माला लिये नतमस्तक द्रौपदी ने ग्रीवा ऊपर उठायी। समस्त मण्डप को थर्रा देनेवाले, कठोर प्रहार करनेवाले उसके निर्णायक शब्द बिजली की भाँति कड़क उठे - 'रुक जाइए। आप इस पण में भाग नहीं ले सकते। कभी भी, किसी भी सूत की पत्नी अथवा पुत्रवधू बनना मुझे स्वीकार नहीं है।'
"कर्ण की सुपुष्ट भुजाओं में सज्ज धनुष क्षण-भर काँप उठा। उसका वीरासन टूट गया। प्रत्यंचा पर चढ़ाया सूचिबाण धनुष से छूटा और वक्रगति से आकर सीधे भैया के पाँव के अँगूठे में घ